b'\n_START_ARTICLE_\nMy\xc3\xb6hempien aikojen pyhien j\xc3\xa4\xc3\xa4nn\xc3\xb6skirkko\n_START_PARAGRAPH_\nMy\xc3\xb6hempien aikojen pyhien j\xc3\xa4\xc3\xa4nn\xc3\xb6skirkko (engl. Remnant Church of Jesus Christ of Latter Day Saints) on my\xc3\xb6hempien aikojen pyhien liikkeeseen kuuluva uskonnollinen yhteis\xc3\xb6. Yhteis\xc3\xb6 erosi Kristuksen yhteis\xc3\xb6st\xc3\xa4, toiseksi suurimmasta my\xc3\xb6hempien aikojen pyhien yhteis\xc3\xb6st\xc3\xa4 vuonna 2000. Kirkkoon kuuluu 1\xc2\xa0000\xe2\x80\x932\xc2\xa0000 j\xc3\xa4sent\xc3\xa4._NEWLINE_J\xc3\xa4\xc3\xa4nn\xc3\xb6skirkon mukaan kirkon johtajana voi toimia vain kirkon ensimm\xc3\xa4isen profeetan Joseph Smithin lihallinen j\xc3\xa4lkel\xc3\xa4inen. Se katsoo olevansa Smithin 6. huhtikuuta 1830 perustaman "Kristuksen kirkon" (engl. Church of Christ) seuraaja. Se ei tunnusta Brigham Youngia Smithin lailliseksi seuraajaksi, vaan katsoo kirkon sy\xc3\xb6ksyneen Smithin kuoleman j\xc3\xa4lkeen vuonna 1844 "hajaannuksen vuosiin", jonka j\xc3\xa4lkeen Kristuksen kirkko j\xc3\xa4rjestettiin uudelleen vuonna 1860 Smithin pojan Joseph Smith III:n noustessa kirkon profeetaksi ja johtajaksi. Kirkon mukaan my\xc3\xb6s Kristuksen yhteis\xc3\xb6 menetti valtuutensa toimia Kristuksen antamin valtuuksin, kun se luopui periaatteesta, jonka mukaan kirkon profeetan on oltava Smithin seuraaja._NEWLINE_J\xc3\xa4\xc3\xa4nn\xc3\xb6skirkon profeetta Frederick Niels Larsen on Joseph Smithin suora j\xc3\xa4lkel\xc3\xa4inen. Profeetalla on kaksi neuvonantajaa, jotka yhdess\xc3\xa4 h\xc3\xa4nen kanssaan muodostavat ensimm\xc3\xa4isen presidenttikunnan. Lis\xc3\xa4ksi kirkolla on kahdentoista apostolin neuvosto sek\xc3\xa4 johtava piispakunta. Kirkon p\xc3\xa4\xc3\xa4maja sijaitsee Independencess\xc3\xa4, Missourissa, l\xc3\xa4hell\xc3\xa4 Kristuksen yhteis\xc3\xb6n ja Church of Christ (Temple Lot)-yhteis\xc3\xb6jen p\xc3\xa4\xc3\xa4majoja._NEWLINE_Kirkko tunnustaa Joseph Smithin Innoitetun raamatunk\xc3\xa4\xc3\xa4nn\xc3\xb6ksen, Mormonin kirjan ja Opin ja liitot pyhiksi kirjoituksiksi. Se tunnustaa my\xc3\xb6s Smithin laatimat Uskonkappaleet kirkkoa sitovaksi opin tiivistelm\xc3\xa4ksi ja tunnustukseksi.'